khistorydata/jeongjo-sjw-relations huggingface dataset:
정조 8년
沈豐之。以宗親府言啓曰。因傳敎。有司堂上安春君臣烿。問于宋樂休處。則所告內安光集家。更爲搜問。則果無年歲相當處子。而誤聽自現。故安光集處。姑未更加嚴査。何以爲之。惶恐敢啓。傳曰。更定可合處後。草記。萬一又復如此。難免重勘。依此惕念擧行。可也。
정조 8년
趙鼎鎭。以禮曹言啓曰。卽接順陵參奉所報。則昨日經雨後。本陵丁字閣殿內奉審次進入。則神御床上所排別紋單席不在。事極驚惶。四處搜索。終不知去處云。聞甚驚駭。別紋單席。令該曹卽爲新備改排。當該入直官員及守僕等。俱有不謹守直之罪。亦令該府該曹處之。偸竊人。令左右捕廳各別跟捕。期於捉得之意。竝以分付。何如。傳曰。允。待結末處之。
정조 8년
趙鼎鎭。以戶曹言啓曰。內需司可合紙刹。往復禮曹。搜問望呈後。更爲稟啓移劃事。前已草記。允下矣。卽接禮曹移文。則慶尙道晉州玉泉寺僧徒之富饒。紙品之潔白。最合於御供。紙地寺刹。以此入啓移劃云。今此玉泉寺。今年爲始。劃屬內司。而一依仙巖寺例。成節目擧行之意。分付。何如。傳曰。寺刹劃屬。出於不煩經費之意。而依草記施行。本寺如或凋殘。今本道具由報成後。更爲草記。可也。
정조 8년
沈豐之。以戶曹言啓曰。觀察使節度使薦。每於歲首擧行。而堂上有故。限內不得爲之之意。敢啓。傳曰。知道。近來不薦。便成謬例。豈可每每任之。至於今年。兵曹外俱不薦。似此亦有關國綱。各該堂上竝推考。今則堂上備員。卽爲薦進。此後六曹無故不薦。則頉草記。政院。勿爲捧入。
정조 8년
沈豐之。以議政府言啓曰。本府每於歲首。觀察使節度使可合人。例爲議薦。而領議政鄭存謙。身病。限內不得議薦之意。敢啓。傳曰。廟薦。則爲之。本府歲首薦。則不爲之。無或有班駁之歎乎。政府擧行如是之故。各該曹俱不議薦。是豈愛其禮之意乎。此等按例之事。每令予添一酬應之端。爲卿等不能無慨然也。卿等。故見戶曹草記批旨。宜矣。
정조 8년
沈豐之。以禮曹言啓曰。觀察使節度使薦。正月內當爲議薦。而堂上有故。限內不得爲之之意。敢啓。傳曰。依戶曹草記批旨施行。
정조 8년
沈豐之。以工曹言啓曰。觀察使節度使薦。每於歲首書入。而堂上有故。限內不得爲之之意。敢啓。傳曰。知道。
정조 8년
沈豐之。以刑曹言啓曰。觀察使節度使薦。每於歲首擧行。而堂上有故。限內不得爲之之意。敢啓。傳曰。依戶曹草記批旨施行。
정조 8년
左議政李福源。右議政金熤箚曰。伏以。臣等卽伏見傳敎下者。以政府歲首薦事。飭敎甚嚴。臣等誠不勝萬萬惶恐。首揆久未造朝。臣等憒憒充位。簿書末務。亦多抛滯。愧積尸素。夙宵俟勘。至於薦剡。事體不輕。職在中書。固當率先六部。毋替故常。而臣等又不敢越例擧行。下速瘝曠之罪。上貽酬應之煩。責敎之下。震悚無地。敢以短箚冒死自引。伏乞聖明。亟降威罰。以安賤心。以警具僚焉。答曰。省箚具悉卿等之懇。秪出愛禮之意。何必以此過引。卿等安心勿辭。仍傳曰。此批答。遣史官傳諭于左右相。
정조 8년
平安監司鄭民始疏曰。伏以。牲器親省於閟宮。鑾蹕穩旋於雨朝。孝思克伸。玉候彌康。臣民慶忭。曷有其極。仍伏念。臣猥以無似之賤。濫蒙不世之恩。賦性最下。則憫其愚而隨事軫念。孤立無援。則察其情而曲加庇覆。淸官美職。揚歷殆遍。安身立命。帲幪是依。頂踵莫非造化。穀絲亦是帝力。從古人臣。受恩於君父者何限。而未有如臣之曠絶者。每一思惟。感激忘死。今又念臣老母年迫。便養情急。特畀藩屛之任。俾伸其私。官至刺史。古人攸榮。養以專城。人子至願。臣今濫叨至榮之地。可遂平生之願。到底聖恩。與天無極。適登筵席。親承聖敎。雖天地曲遂之仁。與父母止慈之德。亦無以過此。歸見老母。相對攢祝。不覺淸淚之被面。祗切感載之忱。敢爲飾讓之計。而第此西藩。國之重任也。邊塞相接而常有封疆之憂。幅員甚廣而每患撫御之難。重以物力凋殘。民俗浮夸。弊隨而生。因革俱難。雖使有才諝智略者處之。猝不可收拾。如臣顓蒙。尤何以任承流之責。效分憂之義哉。今若只貪恩寵。冒沒承當。則在臣固榮且幸矣。其於僨國事而誤君恩何哉。玆敢略控短章。仰瀆崇嚴。伏乞聖明。亟收新命。以安私分。千萬幸甚。答曰。省疏具悉。爲卿便養。暫畀藩任。卿其勿辭。從速辭朝。
정조 8년
知敦寧徐有寧疏曰。伏以。天休滋至。震邸擧相見之儀。聖孝克篤。閟宮行展拜之禮。雨中回鑾。玉體彌康。歡忭之忱。大小惟均。臣於日昨。退自賓筵。伏奉除旨。以臣爲知敦寧府事者。臣入而承天語。出而擎華誥。始也惝恍驚惑。若墜煙霧。終焉感激悚惕。如夢初醒。莫省所以自措也。噫。入座之班。地位最重。苟非才猷爲一世所推。望實爲一世所服。則上不可以輕授。下不可以冒受。若臣無似。以才。則至庸魯也。以望。則至輕淺也。百無一長。最居人下。而惟殿下拂拭之庇保之。內外踐歷。罔非踰濫。況自邇來。恩榮太過。門闌太爀。父子兄弟腰金頂玉。踵武相接。鵜梁之譏。固知儻來。而蚊山之戒。實所難免。每一思惟。未嘗不中夜繞壁。仰戴聖恩之隆摯。俯怵私門之盈滿。竊自期周旋於散漫之地。奔走於筋力之際。以少效塵刹之報。今忽侈之以無名之恩。躋之於上卿之列。臣身之過福招災。固不足恤。而其於擧措之顚倒。名位之屑越何哉。臣聞察能授官。國之經也。量才任職。臣之則也。故聖人官一人而天下歡。賢臣霑一祿而天下喜。以其察能量才而將有爲也。以臣愚陋。徒受誤恩。祗足以貽四方之笑。而解四方之體矣。是豈細故也哉。適値動駕之隔宵。雖不得不冒沒祗肅。而因仍蹲據。大壞廉防。玆敢略控短章。仰瀆崇嚴。伏乞聖明。俯賜鑑諒。亟命收還臣新除爵秩。以重公器。以安私分。不勝幸甚。答曰。省疏具悉。新資實循久次卿其勿辭行公。
정조 8년
工曹判書趙時俊疏曰。伏以。臣自承水部寵擢之命。倘怳震悸。莫省攸措。已經屢日。冞切怔營。竊念朝廷命爵。孰非難愼。而八座峻秩。地分逈別。有非標望之素著。勞伐之久積。則莫可擬議。而猝然加之於百無肖似之一賤臣。叨被誤恩。超躐職次。臣未知此何故也。臣之本末長短。業已盡露於淵鑑之下。臣不敢復事煩陳。而顧以至庸拯劣。最居人下。幸蒙特達之知。濫躋亞卿之列。籌司銓部。人所稱淸要之地。兜攬殆遍。涯分已踰。非不欲隨事殫竭圖效塵刹。而識旣昏瞀。才又空疎。曾無尺寸之益。徒增丘山之罪。每荷涵貸。尙逭顯斥。人微而任鉅。恩深而報蔑。未嘗不寤寐驚惕。若臨于谷。區區所自勉者。惟在於古人所謂低一頭退一步。而不復萌榮進一念。卽臣素定之計也。斷斷此心。可質神明。仰惟昊天。庶幾鑑照。而乃反晉之以隆秩。加之以光寵。賓筵臨退。恩敎鄭重。洪私異渥。臣固感泣無地。而唯此冥升之擧。實是非福伊災。譬如蝜蝂之蟲。滿載不起。而猶且求益無已。幾何其不頹壓而摧滅也耶。噫。服不衷。則招殃。器滿注。則必覆。其理不僭。有若交手。此臣所以聞命駭霣。食息憂懼。殆不知稅駕之所。而猶屬臣一己私耳。若以臣之故。而人或議其擧措之失宜。名器之濫假。則必將有累於則哲之明。臣雖滅死萬萬。亦不足以贖其辜矣。思之及此。尤豈不懍然而心寒哉。左右揣量。實無堪承之望。而連値齋戒。旣未能控訴。且當事會。不獲已出肅。自顧廉防。壞損無餘。豈可以副急暫膺。爲仍因蹲冒之計。重招人嗤點也哉。玆敢瀝血陳懇。仰瀆崇嚴。伏乞聖慈。俯賜諒察。亟令收還臣新授職秩。以重公器。以安私分。不勝大願。答曰。省疏具悉。新資實循久次。卿其勿辭行公。
정조 8년
吏曹參議金憙疏曰。伏以。牲器親省。鑾輿穩旋。聖慕克伸。群情胥悅。仍伏念。臣猥以無似。屢叨銓任。每一循省。只自愧恧。向於召牌之下。徒知長僚之勉出。罔念定式之有乖。一夜三違。罪積逋慢。而乍罷旋敍。冞增悚蹙。果然臺評峻發。規責備至。人言之來。臣實自訟。今於見職。豈敢爲引義丐免之計。而竊有所區區難冒者。本曹參判臣金夏材。卽臣之族叔也。一門之內。俱占天曹。不但私心切滿盈之懼。抑亦朝體有苟簡之歎。前後居銓之人。引此陳章。獲蒙體諒者。非止一二。領議政臣鄭存謙之於故判府事臣鄭弘淳。左承旨臣徐有防之於右參贊臣徐浩修。行序寸數。亦如臣之於夏材。而擧皆援例辭遞。便成本曹故事。則臣之不可一日冒據也。明矣。適會內閣之鎖直。又値大享之隔日。雖不得不章皇出肅。而因仍盤礴。斷無是理。政牌儼臨。承膺無路。玆敢略入文字。仰瀆崇嚴。伏乞聖明。俯垂鑑諒。亟遞臣職。以安私分。千萬幸甚。答曰。省疏具悉。旣非法典所載。何論已例有無。爾其勿辭察職。
정조 8년
守禦使鄭尙淳疏曰。伏以。天休滋至。邦慶無疆。元子宮相見之禮順成。八域延頸。百僚蹈足。區區懽忭之忱。曷有其極。仍伏念。臣以人。則庸下也。以地。則平素也。偏荷恩造。歷遍華要。報蔑涓埃。位躋崇顯。居常愧懼。若隕淵谷。日昨守禦之命。忽下夢想之外。受符體嚴。召牌儼臨。不敢他顧。章皇冒膺。而若臣懍惕之心。歷屢日而靡措也。噫。保障地重。管轄任鉅。摠三輔之二。居五營之一。斯可謂國之重任。雖其軍營之制。與兩局不同。從古遴簡。多屬文宰。而亦豈有迂拙如臣。孱劣如臣而曾受此任者哉。蚊負鷦勻。不足喩其萬一。畢竟僨誤。可立而俟。臣若不自量度。不早辭避。强綰戎符。坐享寵祿。在臣身固榮。而於國事何。伏乞聖明。諒臣言之非出例讓。察臣職之不可輕授。亟遞臣所帶守禦使之任。以重戎務。以安私分。不勝大幸。答曰。省疏具悉。南城新命。認卿謹於綰守。勿辭行公。
정조 8년
持平洪聖淵疏曰。伏以。臣鹵莽譾劣。百無肖似。前後臺地。已試蔑效。而今又待罪見職。亦有日矣。日者賓對。隨牌詣臺。而適値諫院之不備。無路合辭之齊籲。右僚一員。循例入參。而臣則退歸矣。迺者入侍承宣。以臣之旣詣臺次。不入前席。至有請推之擧。噫。彼承宣。久處惟允之地。自謂熟諳事例。而欲援前所未有之規。勒使之去就者。亦何意見。誠莫曉也。只緣如臣疲軟。猥忝臺閣。見輕至此。慙媿而已。何可諉之以已例之固然。而有所自解乎。僚臺旣已引避。臣亦伊日詣臺自引。而以擧條未下。見格喉院。昨値動駕。義重陪扈。雖不得不黽勉參班。因仍蹲據。斷無是理。玆敢略入文字。仰瀆崇聽。伏乞聖明。亟許鐫改。以安私分。不勝幸甚。臣於乞免之章。不宜贅及他說。而事在目下。敢此附陳焉。近來國綱日益解弛。朝班漸不成儀。自前飭敎不啻申嚴。凡在臣僚。孰不警惕。而以昨日動駕時言之。聖念俯軫於終宵之沾濕。則在群下仰體之道。尤當殫心盡誠。而宮庭行禮時。序立班次。殆不成樣。體禮所在。誠爲駭然。臣謂不入參卿宰以下。捧現告譴責。當該押班監察。亦施以罷職之典。斷不可已也。守令歷辭。法意有在。如非當日辭朝。則在所不已。而近多廢閣不行。此亦有關紀綱。繼自今。更加另飭。俾古例毋壞焉。答曰。省疏具悉。昨日宮庭班次。不若向日。續續譴罷。亦涉屑越。卿宰以下竝推考。監察從重推考。守令不爲歷辭事。有關紀綱。依施。爾其勿辭察職。
정조 8년
甲辰二月初四日辰時。上御觀物軒。右承旨入侍時。行右承旨朴祐源。假注書李敬五。記注官金健修。記事官李崑秀。以次進伏訖。上曰。箕伯疏批。不多日內辭朝。以從速辭朝事改書之意。分付政院。賤臣承命出傳。還入進伏。上曰。政官誰爲承牌。問入。可也。賤臣承命出問。以判書參判承牌之意。仰達。上曰。政廳望筒入之。賤臣承命出。持望筒入。仍命退。承史以次退出。
정조 8년
甲辰二月初四日午時。上御誠正閣。禮房承旨入侍時。行左承旨徐有防。假注書朴能源。記注官金健修。記事官李崑秀。以次進伏訖。上曰。守令邊將薦單子催促。可也。賤臣承命出傳。還爲進伏。上曰。桂坊薦。亦令催促。大臣則今日內皆使薦入。可也。賤臣承命催促。連爲捧單以奏。上命書傳敎曰。同副承旨許遞。前望單子入之。又命書榻敎曰。新除授承旨。牌招察任。上曰。春桂坊先生案。注書出去持入。賤臣承命捧入。上命退。諸臣以次退出。
정조 8년
行都承旨沈豐之坐。行左承旨徐有防坐。行右承旨朴祐源坐。左副承旨趙鼎鎭坐直。右副承旨柳誼病。同副承旨金載瓚坐直。注書二員未差。假注書朴能源仕李敬五仕直。事變假注書申大龜仕。
정조 8년
徐有防啓曰。明日再明日。國忌齋戒正日。視事。頉稟。傳曰。知道。
정조 8년
金載瓚。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
沈豐之啓曰。右副承旨柳誼。今日不爲仕進。卽爲牌招。何如。傳曰。允。
정조 8년
趙鼎鎭啓曰。合辭方張之時。兩司無詣臺之員。事甚未安。除在外疏批及傳旨未下外。未肅拜呈告人員。竝卽牌招。何如。傳曰。允。
정조 8년
以沃溝縣監望筒。傳于趙鼎鎭曰。何必以通禮準朔人擬入。無論文蔭武。勿拘常格。各別擇差。此望筒勿施。
정조 8년
吏曹口傳政事。以柳光國爲沃溝縣監。
정조 8년
傳于朴祐源曰。同副承旨入侍。
정조 8년
傳于徐有防曰。提調入侍。
정조 8년
金載瓚啓曰。右副承旨柳誼。疏批已下。卽爲牌招。何如。傳曰。允。
정조 8년
以掌令宋銓。持平金寅燮洪聖淵牌不進罷職傳旨。傳于金載瓚曰。只推。
정조 8년
趙鼎鎭。以刑曹言啓曰。再昨日動駕時。東部居鄭守敬等。擊錚於衛外。故取考其原情。則以爲。渠等自辦財物。瓦家三十餘間。造作於凝鑾橋東邊。以爲新接之擧。而依賴無望。嶺南席子。作爲京貢。營繕軍契。亦爲復設。使渠等。永保宮底云矣。此雖急於謀生之計。旣非關於四件之內。則敢以猥屑之事。肆然鳴金。驚動天聽者。萬萬無嚴。原情勿施。狀頭鄭守敬。自臣曹考律勘處。何如。傳曰。允。近來動駕。切無擊錚之事。今番數次展拜之行。觀光人。特命勿禁。果然有此許多原情矣。然此事則極爲猥屑。自本曹懲治。卿旣兼本宮提調。宮底居民弊瘼疾苦。續續詢問。就議都提調。可以決處者。劃卽決處。可以稟裁者。亦卽稟裁。可也。
정조 8년
義禁府啓目。前佐郞金禧燮原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 8년
義禁府啓目。熊川前縣監李永耇原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。大丘前判官洪元燮原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。瑞興縣監尹光濩原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 8년
領議政鄭存謙箚曰。伏以。政府卽董率之地也。薦剡乃政務之大者。況按例之事。不能擧行。致勤飭敎。誠不勝惶恐之至。臣嬰疾以來。虛縻重任。一味尸居。罪積瘝曠。至於歲首之薦。緣臣病故。至煩頉稟。誨諭之下。益無所措。僚相替引。尤增悚恧。玆敢短箚自訟。伏乞聖明。亟賜譴罰。以勵群工。以安微分焉。取進止。答曰。省箚具悉卿懇。此亦相府故事。所惜者廢却。然豈可以此微事。至有尋箚之擧。卿須安心勿辭。仍傳曰。此批答。遣史官傳諭于領議政。
정조 8년
右副承旨柳誼疏曰。伏以。臣賦性愚拙。臨事錯謬。實不合淸朝器使之列。而偏伏蒙殿下拂拭之恩。猥叨銀臺。屢年于玆。報蔑絲毫。身積罪戾。自念不稱之失。恒切愧懼之心。迺者持平臣洪聖淵之疏。雖不直勘臣罪辜。顯然可見其譏斥。當初臣之請推。只出相規之意。則今之臺言。臣亦當安而受之。而若復徒荷寵榮。不顧廉防。揚揚爲冒進之計。則不但臣身之狼狽。抑亦縉紳之代羞。百爾思惟。愧汗浹背。萬不獲已。敢陳乞免之章。冀蒙曲保之恩。治疏將呈之際。天牌儼臨。承膺無路。更速違逋之罪。伏乞天地父母。亟遞臣職。以安私分。以謝臺斥。千萬幸甚。答曰。省疏具悉。一自詣臺。元無備二員入侍之例。爾之向日請推。誠有不審之失。人之爲言。但當受而爲罪。豈敢上章煩浼。爾其勿辭。從速察職。
정조 8년
執義李謙彬疏曰。伏以。臣苫塊餘喘。情窮理極。喪制甫畢。世念都盡。不意柏府之命。遽下中月之內。靡怙之痛。榮反爲慼。不洎之懷。感極而涕。聖恩雖荷於記簪。私悰無望於彈冠。第以大享期迫。陪鑾義重。不敢言私。遽爾肅命。夤緣一出。只爲義分之粗伸。轉輾仍冒。實非情理之所安。且臣偏母年迫七旬。素抱貞疾。長在床褥。數日以來。又添外感。症情危劇。轉動須人。臣方左右扶將。日夜煎泣。目下情勢。又無以離捨病側。奔走職事。玆敢疾聲哀籲於孝理之下。伏乞聖慈。俯諒危懇。特賜鐫免。俾臣得伸至情。不勝幸甚。答曰。省疏具悉。爾其勿辭。救護母病。
정조 8년
工曹參議兪彦鉉疏曰。伏以。臣於經年病伏中。忽伏奉冬官佐貳之命。涯分有踰。感惶靡措。宜卽趨承。以伸叨謝之忱。而第臣前任楊州時解由尙今未出。格例所拘。冒膺無路。玆敢露章自列於宸嚴之下。伏乞聖明。亟命選曹。卽行刊改。以存公格。以安私分。不勝幸甚。答曰。省疏具悉。解由勿拘。爾其勿辭察職。
정조 8년
甲辰二月初五日辰時。上御觀物軒。同副承旨入侍時。同副承旨金載瓚。假注書李敬五。記注官金健修。記事官李崑秀。以次進伏訖。上曰。今日番次。爲本閣乎。爲政院乎。載瓚曰。當坐直本院矣。上曰。左副承旨入侍。出榻敎左副承旨趙鼎鎭進伏。載瓚先退。上曰。右承旨入侍。出榻敎行右承旨朴祐源進伏。上曰。桂坊薦。幾何入來乎。注書持入。可也。賤臣承命奉入。仍命退。承史以次退出。
정조 8년
甲辰二月初五日午時。上御觀物軒。左承旨入侍時。行左承旨徐有防。假注書朴能源。記注官金健修。記事官李崑秀。以次進伏訖。上曰。藥房提調稟事閣臣入侍。徐有隣徐龍輔進伏。上曰。御製綸綍冊子。兼春秋出去持入。健修承命捧入。上曰。丙申四五月日記及八道狀啓謄錄。注書出去持入。賤臣承命捧入。上曰。同副承旨入侍。金載瓚進伏。上命讀御製綸綍訖。仍命退。諸臣以次退出。
정조 8년
行都承旨沈豐之坐。行左承旨徐有防病。行右承旨朴祐源坐。左副承旨趙鼎鎭坐。右副承旨柳誼坐直。同副承旨金載瓚坐直。注書二員未差。假注書朴能源仕李敬五仕直。事變假注書申大龜仕。
정조 8년
傳于沈豐之曰。京畿監司入侍。
정조 8년
以全羅監司狀啓。分賑饑口追付事。傳于金載瓚曰。卿豈嫺於古文詞。而不嫺於吏文。尋常文簿。有此戛戛難解之病乎。以此狀辭觀之。木訥自如。曉暢無期。此等處。在卿未必不爲長處。朝家披閱之際。費盡許多精神。後必惕念。無或如前執拗事。回諭。
정조 8년
以全羅監司狀啓。進上蠲停價米磨鍊分賑事。傳于金載瓚曰。三名日物繕。旣皆停止。則端午物繕。豈可諉以不入於三名日。按例封進乎。惠廳之不經筵稟。以依例封進之意題送。俱甚不察。該道伯該堂竝推考。卽令廟堂。三懸鈴行會。端午條價米七十九石零。與前劃價米一千八百六十石零。事當通同補賑於別巡。而別巡饑口與穀物。已云相準排備。期日又在再明。到今勢難推移變通。雖是數十包之穀。便是吾民口吻中物。不宜仍令會錄於公用之簿。原賑穀中添補之意。一體行會。
정조 8년
刑曹啓目。罪人元應常原情云云。長鬐縣監段。罪人還送。不以將差。乃以食主人。假作押付將差。有此屢朔之遲滯。誠極駭然。當該縣監。令該府拿問處之。何如。判付啓。竝只依回啓。施行爲旀。瑞興倅。俄因禁府公事。纔命放送。而與此原情。較渠爰辭。大段逕庭兺不喩。元應常之中路潛往本縣。至於經月過歲之罪。渠旣一一直招。如有國綱。寧容乃爾。該縣監尹光濩。更令該府。拿問嚴處。長鬐段。亦是尤甚邑。此時守令拿來。有關民弊。然渠所犯之罪。不一其端。待畢賑。令道伯決杖後狀聞。以防編配不實之弊爲良如敎。
정조 8년
刑曹啓目。罪人韓世圭原情云云。地方官安州牧使段。罪人之數朔逗留。不能覺察。宜有警責。而世圭與將差。偕往本土情節。旣已箇箇直招。該牧使李喆模。令該府拿問處之。何如。判付啓。依允爲旀。他餘條件段置。依元應常公事判付施行之意。分付道臣爲良如敎。
정조 8년
刑曹啓目。罪人許煥原情云云。依先朝受敎。爲先放送是白在果。所供如此。上裁。何如。判付啓。無論伐喪掘塚或破棺露屍。一門兩人之發配。果何委折是旀。父母篤老。其子無他兄弟者。流配許令收贖。必是金石之典。而被配兩人親年之篤老。果如其矣所供。則又何越法勘斷是隱喩。由前由後。不可不明査處之。卽自本曹。措辭行會該道。令道臣嚴査。具意見狀聞爲旀。近來京外回啓。輒多愆限。甚至日前吏曹事而稽滯極矣。此後段。政院察飭除良。本曹各別察飭備無。竝與本曹論罪之地爲良如敎。
정조 8년
刑曹啓目。罪人金成大原情云云。依先朝受敎。爲先放送是白在果。所供如此。上裁。何如。判付啓。原情全諱實狀。只請蒙放。其矣所爲。極涉虛謊。不可以爲親乞懇。遽然議處。明日開坐。更良詳問取招後。仍又相考文案。論理覆啓爲良如敎。
정조 8년
刑曹啓目。罪人咸載若原情云云。依先朝受敎。爲先放送是白在果。所供如此。上裁。何如。判付啓。近來民習不古。此等訴冤之事。不可一一取信。至於本事。關係人命兺除良。直如渠供。法外酷刑一款。可謂罪上添罪。令道伯。親執嚴査狀聞爲有矣。萬一拘於顔私。不以實登聞。是豈朝家委遣之本意。此意竝以措辭行會爲良如敎。
정조 8년
金載瓚。以義禁府言啓曰。刑曹啓目判付內。瑞興縣監尹光濩。更令該府。拿問嚴處事。命下矣。尹光濩今方待命。卽爲拿囚之意。敢啓。傳曰。待明朝捧供以聞。
정조 8년
刑曹啓目。粘擊錚罪人金成大更推云云。欲令其父。獲蒙宥還之恩是白乎乃。其父所犯。旣係莫重論勘。自有首從。有不可遽議疏釋。置之。何如。判付啓。所犯手勢至凶。情理切慘乙仍于。當壬寅冬大赦之日。似此罪名數人。因大臣覆難。不得已竝置仍秩是如乎。觀此其矣子原情。渠以渠父未蒙宥還之澤。人子至情。有此鳴冤。似不至太無嚴。容有可恕之端兺不喩。同罪是在。老味其矣叔龍德及韓者斥老味。俱獲蒙放是隱。則其矣父龍國耳亦。未霑一視之典。不無斑駁之嫌。晉州牧定配罪人金龍國。特爲放送爲良如敎。
정조 8년
正言李萬應疏曰。伏以。邦運回泰。天休滋至。元子宮克岐之姿。夙就於沖齡。輔養官祗見之禮。載成於吉辰。億萬斯年無疆之休。肇基於此。入域臣民蹈忭之忱。曷有其已。仍伏念。臣卽田野間一賤品耳。迹旣疎逖。才又蔑裂。晩竊科第。分甘廢棄。不自意柏府薇院之命。荐降於旬日之內。除旨聯翩。馹召旋下。蓬蓽生輝。閭里聳聽。臣於是。驚惶感激。莫省攸措。顧臣庸陋。雖在冗曹漫職。猶難冒膺。矧玆耳目之官。任重糾違。責在補闕。苟非風裁足以竦動百僚。言議有以激揚一世。則莫宜居之。如臣無似。豈有一分堪承之望。而恩除之下。偃處鄕廬。坐違召命。實非義分之所敢安。不獲已竭蹶登途。昨始來伏私次。而路遇大雨。渾身霑濡。宿祟風眩之症。挾感簁劇。寒熱交攻。飮啖專却。氣息凜綴。委身旅邸。目下危迫之狀。雖不敢一一煩陳。而以情以病。承膺無路。玆敢疾聲仰籲於天地父母之前。伏乞聖慈。俯垂鑑諒。亟命鐫削。仍治臣逋慢之罪。以肅朝綱。以安私分焉。臣於乞免之章。不宜贅及他說。而憂憤所激。略此附陳。噫嘻。痛矣。亂逆之變。何代無之。未有若丙丁以來諸賊之層生疊出。而三司懲討之請。今九年于玆矣。鄭妻之千妖萬慝。實爲厚麟之窩窟。龜柱之元惡大憝。乃是量翼之根柢。惟此二賊。王法之所不容。國人之所共誅。而或偃息畿甸。殆若無故之人。或薄竄海曲。尙逭當施之律。至於國榮沮遏之凶圖。德相附麗之逆心。四字畢露。萬戮猶輕。樂純則挾其姪而跳踉。恣行暗地之威福。馴致三大罪案。煥億則憑乃叔而慫慂。釀成滔天之厲階。便成一串貫來。此外諸賊。俱以巨慝應坐之類。兼有在法罔赦之罪。而殿下一切含忍。過加容貸。或臥斃牖下。顯戮未加。或徑竄島中。情節莫究。追施之典。拿鞫之請。終始靳允。迄無勘處之期。其可曰國有法乎。此實由於群下之誠意未孚。天網之恢廓太過。君讎國賊。忍戴一天。視若尋常。苟度時日。伈俔玩愒。無異無事世界。凡有血氣之類。孰不欲食其肉而寢其皮哉。噫。天地之大德曰生。而猶有霜露之威。聖人之大道曰仁。而不廢刑辟之施。惟我殿下。體天地之大德。行聖人之大道。而獨於諸賊之懲討。一任其寬緩。徒思反側子自安之義。則亂賊將無所懲畏。王綱必至於斁敗。凶種逆蘖。潛滋暗長。不知何樣禍機。闖發於不虞之地。思之至此。寧不懍然而寒心哉。伏願殿下。法春秋無將之誅。體大易履霜之戒。快揮乾斷。亟施王章。以洩神人之憤焉。答曰。省疏具悉。已諭於諸批矣。爾其勿辭察職。
정조 8년
甲辰二月初六日辰時。上御觀物軒。右承旨入侍時。行右承旨朴祐源。假注書朴能源。記注官金鳳顯。記事官李崑秀。以次進伏訖。上命書京畿儒生疏批訖。命書傳敎曰。纔因京畿儒生上疏。批旨許施。而忠靖公禹玄寶子孫。雖在支庶。勿侵軍保。勿入汰講之列。曾有列朝受敎云。近來果能遵行乎。令該曹申飭。追配日。當賜祭於崧陽書院。獻官。依向日表節祠例。以守臣爲之。上曰。同副承旨與京畿監司入侍。出榻敎仍命退。諸臣以次退出。
정조 8년
甲辰二月初六日巳時。上御誠正閣。同副承旨與京畿監司入侍時。京畿監司沈頤之。同副承旨金載瓚。假注書朴能源。記注官金鳳顯。記事官李崑秀。以次進伏訖。上曰。畿伯進前。仍下敎曰。道內民情。何如。頤之曰。列邑之民。賴朝家惠恤之澤。姑免顚連。而當此春窮。艱楚之狀。甚爲可悶矣。上曰。牟麥當何如云耶。今年若又不實。則此將奈何。民間亦有騷動否。頤之曰。春寒尙峭。牟麥果爲可慮。而今春節候甚晩。解土後可以揣知。而民間騷動。姑不大段矣。上曰。何間當發巡耶。頤之曰。臣之初意。欲於晦前發巡矣。各陵奉審。解凍後可驗莎草枯損與否。且設賑諸邑。亦多爲弊。故將待日晷之稍長以發矣。上曰。民間亦多涉疑之疾乎。頤之曰。輪感之症。姑不熾盛。而間亦有之。雖未必其涉疑與否。而似是寒暖不調之致矣。上曰。死亡之患。亦有之耶。頤之曰。死亡之憂。亦不至於大段矣。第恐飢餒之餘。加以癘疫。則來頭死亡必多。此甚可慮矣。上曰。根耕當在何時乎。頤之曰。以今年節候推之。似在四月中旬矣。昨年六道告歉。朝家懷保之澤。蠲減之恩。無所不至。而第可憂者。春耕不遠。種糧難辦。且種太都數。不過萬石。六驛馬太及牛太。皆從此出。種子之不贍。勢所固然。而若今年未稔。則極可悶然矣。上曰。此外亦有可奏事乎。頤之曰。見今解土不遠。種牟在卽。今年則比前廣耕。然後饑餒之餘民。可繼糧資活。而昨年牟還。因惠堂所奏。有折半留庫之命。從前四分一留庫者。今爲折半。則種子不足。可以推知。依前四分一儲留。其餘竝許加分事。下詢廟堂處之。何如。上曰。依爲之。出擧條上曰。桂坊薦。卿已爲之乎。頤之曰。非故非親。難諳才諝。而所聞不如所見。當從近爲之矣。上命先退。仍命載瓚。書傳敎曰。行司直兪彦鎬遭故云。令該道。柩材以價本參酌。題給本家。以示朝家尊高年之意。仍命退。諸臣以次退出。
정조 8년
甲辰二月初六日午時。上御觀物軒。右承旨入侍時。行右承旨朴祐源。假注書李敬五。記注官金鳳顯。記事官李崑秀。以次進伏訖。上曰。稟事閣臣入侍。賤臣承命出。與檢校直閣徐龍輔偕入進伏。上曰。兪彦鎬本兼何官。知入。可也。賤臣承命出問。還奏曰。實職則無之。兼任則奎章閣提學。校書提調。知經筵尙衣院氷庫活人署提調云矣。仍命退。承史以次退出。
정조 8년
甲辰二月初六日初更。上御觀物軒。坐直承旨入侍時。同副承旨金載瓚。稟事閣臣徐龍輔。假注書李敬五。記注官金鳳顯。記事官李崑秀。以次進伏訖。上命書傳敎曰。大嬪宮祠宇事體莫重。自在先朝。時節享祀。必命如儀設行。近聞宮結代盡出稅之後。該宮所屬。以其無料布。擧皆渙散。主管無人。欠潔之事。不一而足云。大有違於先朝受敎。此事不可無一番定制。宮享墓享饌品。用小牢。旣自太常措辦。而奠獻之人。褻慢莫甚。此後仲朔宮享。節日墓享。中使主管行事。又復稱頉。潛令無料之宮人下屬替行。自內侍府。各別論罪之意嚴飭。丙申年。以守直官隷事有定式。而尙無文蹟。不得擧行云。守直中官二人。亦令內侍府差定。使之輪回守直。守僕二人。以無料宮屬中差定。折受出稅時。雇軍混罷。此則依前仍寘。而名數以四名擧行事。分付各該曹。俄因本宮事。遍問之則無後大君公主祠版之自壽進宮主祀者。京廟聞依丙申定式遵行云。而各墓之。在畿邑者。禁草禁伐。有名無實。自畿營。申飭列邑。俾無如前抛置。因此思之。王子王姬塋域之因其子孫零替。鞠爲荒蕪之場。必多其處。亦令畿伯。申飭列邑。差待賑後農隙。皆卽修治。物力。報惠廳。會減修治處形止。依年前嶺南前代陵寢修治時例。預先條列狀聞事。竝令廟堂行會。又命書傳敎曰。自昨年定式。諸道設賑處。不待月終之限。飢口穀物數爻。逐巡條錄登聞。待月終三巡畢分。以其都數。統錄狀聞。諸道旣皆依此遵行。惟沁都湖南關東。如前循襲。俱不逐巡登聞。沁都。纔下別諭。申飭。而兩道又復因循。此殆廟堂之昨年傳敎。初不遍頒。今番飭諭。又不竝及而然。當該有司堂上。自政院。詳考月日。査出捧現告。從重推考。卽令廟堂。更加申飭湖南關東道伯處。仍命退。諸臣以次退出。
정조 8년
行都承旨沈豐之坐。行左承旨徐有防病。行右承旨朴祐源坐直。左副承旨趙鼎鎭坐。右副承旨柳誼坐直。同副承旨金載瓚坐。注書二員未差。假注書朴能源仕李敬五仕直。事變假注書申大龜仕。
정조 8년
沈豐之啓曰。明日常參經筵。取稟。傳曰。只晝講。
정조 8년
以來十一日。輪對。取稟。傳于金載瓚曰。爲之。
정조 8년
沈豐之啓曰。吏曹判書徐有隣。參判金夏材。參議金憙牌不進。推考傳旨及罷職傳旨。今方捧入。而開政命下之後。不卽擧行。事甚未安。判書參判。更卽牌招。何如。傳曰。允。
정조 8년
有政。吏批。判書徐有隣進。參判金夏材牌不進。參議金憙傳旨未下。右副承旨柳誼進。以李亨逵爲大司憲。安聖彬爲大司諫。李頤祥爲執義。李行源爲司諫。洪宗藎爲獻納。安鼎大爲掌令。趙弘鎭申耆爲正言。金文淳爲同敦寧。李性源爲知經筵。李秉喆爲宗廟令。
정조 8년
傳于沈豐之曰。左副承旨入侍。
정조 8년
以吏曹參議金憙牌不進罷職傳旨。傳于柳誼曰。只推。
정조 8년
金載瓚。以弘文館言啓曰。校理權以綱。旣有只推之命。卽爲牌招察任。何如。傳曰。允。
정조 8년
柳誼。以兵曹言啓曰。曹司五衛將鄭宇淳。身病猝重。旬月之內。實無起動供職之望。呈狀乞遞。實病旣如是。則宿衛輪番之任。不可久曠。今姑改差。何如。傳曰。允。
정조 8년
趙鼎鎭。以左右捕盜廳言啓曰。因禮曹草記。順陵神御床上所排別紋單席偸竊人跟捕事。允下矣。左右廳。卽定校卒。多歧廉探。賊人前守僕金命得捉得。而竝其所偸別紋席。搜出持來之意。敢啓。傳曰。知道。厥漢移送刑曹。嚴刑取招。捉納捕校。令兵曹。相考前例論賞。可也。
정조 8년
趙鼎鎭。以左右捕盜廳言啓曰。順陵神御床上所排別紋單席偸竊罪人金命得。依傳敎移送刑曹之意。敢啓。傳曰。知道。
정조 8년
義禁府啓目。向前尹光濩。亦判付問目內辭緣。泛稱遲晩。刑推得情。何如。判付啓。除刑推議處。
정조 8년
副應敎李兢淵。校理林濟遠。副校理林道浩。修撰李鼎運等箚曰。伏以。自古人君弭災之道。不越乎恐懼修省此四字。而在於內者爲恐懼。所以敬天威也。發於外者爲修省。所以盡人事也。苟不能措諸事爲。大奮發大振作。則其所以恐懼者。只歸於自貽伊戚而已。抑何補於彌災之道乎。數年以來。天災時變。式月斯生。夏旱冬雷。無歲不然。而亦未嘗有必至之驗。儻來之應。如形影桴鼓之捷然相隨。故猶且視之以平常。歸之於適然。方其災至也。一場警懼。稍若有爲。及夫事過也。依舊狃安。漫不知省。宜乎天心之愈不豫。而荐示以災沴也。旣於歲初天譴於上。又未月餘。地告於下。丁寧諄複。不啻耳提而面命。臣等雖未嘗涉五行之傳。效傅會之習。而休咎妖祥之必從其類。決知其不可誣也。卽伏見傳敎下者。警懼之意。奮勵之敎。溢於十行。至以言路之不闢。爲第一病欛。大哉。聖人之言也。噫。進言而徒效陳腐。則初無異於不言。聽言而不克採用。則又無事乎其言。必也上下相信。情志流通。然後方可以盡天下之情。殿下每以言官之不及衮闕爲憂。而惟此言路。旣非威令所可驅使。又非言語所可勸飭。上必有眞實惻怛之誠。可以孚感。然後下必有激仰慷慨之風。可以興起。是豈一朝夕之故哉。伏覸殿下實心典學。至誠愛民。治法征謨。動合三代。而獨不能開不諱之門。致罔伏之休。滔滔一世。噤默成風。殿下歷觀前史。曷嘗有聖明在上。而群下之不言。如今日者哉。爲今日言責者。每當求言之日。左顧右瞻。長慮却顧。必擇其無圭角。沒關涉之閑漫說話。聊以爲應文塞責之擧。則殿下亦知其無足輕重。而姑且假以顔色。示其容受。畢竟無益於實用。而適足以啓輕視群下之弊。此豈但時風。世態致使然哉。深究所以然之故。必思所不然之道。則亦在殿下轉移間事耳。夫古之樂聞諫者。豈必以其言之皆當於心而合於理哉。近於迂闊者有之。疑於矯激者有之。涉於謗訕者或有之。而如以迂闊而責之。則不迂者退矣。如以矯激而厭之。則不激者沮矣。如以謗訕而罪之。則不訕者去矣。必也且置其言之當否。先祛吾心之定準。自處於大公至正之域。而積其誠意。無所礙格。然後上好下甚。有感必應。匡直之言。繩糾之論。自然日至矣。朱子當南渡之時。民憂國計。不啻累千言。而輒以人主一心。爲急務。尤致詳於講學窮理之說。數千年來。遂成陳談。而妙理活法。亦不外此。噫。豈獨言路爲然哉。天下萬事。莫不基本乎殿下之方寸。殿下之心。一出於實。則今日之徒尙細節。專事浮文者。可以丕變。而簡朴篤實之習見矣。殿下之心。一出於公。則今日之擧錯乖當。私小成習者。可以知警。而通明公溥之風著矣。殿下之心。眞箇振惕。則其孰敢偸惰姑息乎。殿下之心。眞箇節儉。則其孰敢華侈奢靡乎。朝象之泮渙。以殿下之心而靖共之。世道之渝薄。以殿下之心而挽回之。推此以往。無事不然。殿下博通經史。明察事理。必不待臣等之畢言。而有所推及於身心者矣。三代以後。問學之工。只有讀書一事。而所貴乎讀書者。亦在乎眞知實踐四箇字。居之以敬。行之以誠。涵養以培之。省察以精之。天理必擴充。人慾必絶祛。使吾一心。光明正大。無或有毫髮虛僞之萌。些小褊係之私。則擧以措之於政令事爲之間。無不如其志矣。噫。殿下以不世之姿。當有爲之會。出治行政。已九年于玆矣。臣民之所期望。殿下之所自任者。不在於三代以下。而一味因循。荏苒時月。尙不免周旋於法度之內。苟安於牽架之地。未有一政一事。眞可以聳動群聽。度越常情。先正臣李珥。嘗獻言于宣祖大王曰。明王之作。千載一時。世道之降。如水益下。臣等誦此言。未嘗不三復纍欷也。此所以臣等之言。未暇及於政法做措之末。而推極乎殿下之本原。竊自附於非堯舜不陳之義者也。噫。目下萬事。何莫非文弊。而懲討一事。最爲文具中文具。許多凶逆。前後層出。臺廳古紙。動盈一握。新入言地者。殆不知啓辭中姓名之爲誰某。罪名之爲如何。而猶且隨人俯仰。循例陳達。事之不誠。莫此爲甚。而殿下乃以不允。勿煩等數句語。按故而應之。一年二年。寢成故常。元惡大憝。晏然自在。古今天下。寧有是耶。夫置極逆於人鬼之關。付王法於羈縻之地。姑且以口舌代斧鉞者。求諸事理。誠乎否乎。天下事皆有節拍。而至於討逆一款。不知何歲月始有節拍。人心之伈泄。王綱之斁絶。職由於此。以殿下之明。何不惕然反顧。明示處分也。此亦殿下因循玩愒之弊。發心害政。有以致此也。臣等伏願亟降明命。可孥者孥之。可誅者誅之。使義理夬伸。法紀不紊焉。臣等雖伏承賓筵求助之敎。而前席草率之語。反不如短箚陳腐之說。故玆敢相率。略貢愚忱。惟殿下澄省焉。取進止。答曰。省箚具悉。縷縷箴警。皆向一人身心上。痛陳對症之劑。爾等不負論思之責。深庸嘉之。更欲加意體察矣。
정조 8년
甲辰二月初七日卯時。上御觀物軒。工房承旨入侍時。行右承旨朴祐源。假注書李敬五。記注官金鳳顯。記事官李崑秀。以次進伏訖。上命書傳敎曰。見今饑饉荐仍。瘵溢目。予方日夜憧憧。不知何以濟活。際又災沴疊見。前月有星孛之變。今曉聞地動之響。噫。此何等時也。君臣上下。政宜抖擻奮勵。以盡修省之道。次對明日來會。噫。百千病弊。皆坐言路之不闢。而間或値求言之會。未聞鯁直之論。徒啓訐揚之風。是求言之害。殆有甚於不言。予所欲聞者。卽寡躬愆尤時政疵類也。三司之臣。須悉此意。明日賓筵。各陳匡救之說。對揚予求助之至意。又命書傳敎曰。明日次對。兩司不可不備員。未肅拜在外及受由人員。竝許遞。又下敎曰。兩司前望單子入之。賤臣承命出奉入。上曰。政官牌招開政。臺諫有闕之代。以在京無故人差出。待下批。牌招察任。出榻敎仍命退。承史以次退出。
정조 8년
甲辰二月初七日酉時。上御觀物軒。坐直承旨入侍時。行右承旨朴祐源。假注書李敬五。記注官金鳳顯。記事官李崑秀。以次進伏訖。上曰。吏曹參議金憙牌不進罷職傳旨。以只推書下事。分付政院。檢校直閣徐龍輔待令事。亦爲分付。可也。賤臣承命出傳。還入進伏。又下敎曰。右副承旨柳誼。摘奸闕內各門後。守門鄕軍之襦衣新綿與否。竝爲摘奸以來之意。分付。仍命退。承史以次退出。
정조 8년
行都承旨沈豐之坐。行左承旨徐有防坐。右承旨林錫喆坐直。左副承旨宋載經在外。右副承旨金載瓚坐直。同副承旨申思運在外。注書二員未差。假注書鄭東觀仕直金孝建在外。事變假注書鄭觀輝仕。
정조 8년
上在昌德宮。停常參只晝講。
정조 8년
傳于林錫喆曰。右副承旨。馳詣受香諸處。奉審摘奸以來。
정조 8년
李敬五拿處。代以鄭東觀爲假注書。
정조 8년
徐有防啓曰。卽者校理林濟遠。副校理林道浩。修撰李鼎運。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。以爲推移入直之地。何如。傳曰。允。
정조 8년
有政。吏批。判書徐有隣進。參判金夏材牌不進。參議金憙差祭。承旨沈豐之進。以宋載經申思運林錫喆爲承旨。沈豐之爲尙衣提調。李亨逵爲氷庫提調。鄭一祥爲活人提調。金樂洙爲左通禮。李得祥爲昌陵令。韓永運爲典籍。林最遠爲禁府都事。韓光傳爲司僕主簿。李榏爲尙衣主簿。李敏亨爲禮賓主簿。吳鎭圭爲淑陵參奉。金宗鏽爲安陵參奉。朱鎭億爲純陵參奉。李普天爲軍資正。
정조 8년
兵批。判書李𡊠病。參判吳大益病。參議鄭象仁病。參知李致中入直進。右承旨林錫喆進。李謙彬金敍九爲副護軍。吳載純朴祐源趙鼎鎭爲司直。李萬應鄭益祚爲司果。李恒訥爲僉知。
정조 8년
傳于徐有防曰。新除授承旨。牌招察任。
정조 8년
金載瓚啓曰。新除授左副承旨宋載經。時在洪忠道懷德地。同副承旨申思運。時在洪忠道鎭川地。斯速乘馹上來事。下諭。何如。傳曰。依啓。
정조 8년
金載瓚啓曰。校理林濟遠。副校理林道浩。修撰李鼎運牌不進罷職傳旨。今方捧入。而玉堂上下番俱空。事甚未安。副應敎李兢淵。卽爲牌招入直。何如。傳曰。允。
정조 8년
金載瓚啓曰。玉堂上下番俱空。事甚末安。校理林濟遠權以綱。副校理林道浩。修撰李鼎運。旣有只推之命。竝更卽牌招。以爲推移入直之地。何如。傳曰。允。
정조 8년
以校理林濟遠。副校理林道浩。修撰李鼎運牌不進罷職傳旨。傳于金載瓚曰。只推。
정조 8년
傳于金載瓚曰。坐直承旨入侍。
정조 8년
朴能源拿處。代以金孝建爲假注書。
정조 8년
申大龜拿處。代以鄭觀輝爲事變假注書。
정조 8년
以校理權以綱牌不進罷職傳旨。傳于金載瓚曰。只推。
정조 8년
金載瓚。以兵曹言啓曰。慶熙宮衛將方仲碩。病難供職。呈狀乞遞。輪番之任。不可久曠。今姑改差。何如。傳曰。允。
정조 8년
沈豐之。以忠勳府言啓曰。本府書寫忠義衛張胤祿瓜遞。代嫡長忠義衛高萬說差下。依例以假郞廳稱號。何如。傳曰。允。
정조 8년
金載瓚。以義禁府言啓曰。因全羅監司趙時偉狀啓刑曹粘目內。沃溝前縣監朴行淳。移本府處之事。允下矣。朴行淳。自任所未及上來云。依例發遣府羅將拿來。何如。傳曰。待命拿囚。
정조 8년
金載瓚。以義禁府言啓曰。因平安監司李性源狀啓刑曹粘目內。孟山前縣監李𤧣韓榮錫。移本府處之事。允下矣。李𤧣。時在平安道龍川地。韓榮錫。時在京畿陽城地云。依例發遣府羅將拿來。何如。傳曰。允。
정조 8년
金載瓚。以義禁府言啓曰。刑曹啓目內安州牧使李喆模。令該府。拿問處之事。允下矣。李喆模時在任所云。依例發遣府書吏拿來。何如。傳曰。允。
정조 8년
以禁衛大將李敬懋上疏。傳于林錫喆曰。武將去就自異。嘗聞古例賓對籌坐。一或懸病。大臣輒皆論罪。近來此規。全然癈却。許久引病。屢次懸頉。初不欲誰何。至於今番禁將擧措。而壞損紀綱。極矣。惜乎廟堂之一任其怠慢也。此而尋常看過。流弊所關。抑云非細。雖未知目下情勢之如何。辭疏捧入。未免曲循。捧納承旨推考。禁衛大將李敬懋罷職。此上疏還給。
정조 8년
金載瓚啓曰。禁衛大將李敬懋罷職事。命下矣。將兵之任。不可無一刻摠察之人。何以爲之。敢稟。傳曰。訓鍊大將。兼佩兼察。
정조 8년
金載瓚啓曰。禁衛大將。以訓鍊大將兼佩兼察事。命下矣。訓鍊大將具善復。卽爲牌招。以爲聽傳敎。仍傳命召。何如。傳曰。允。
정조 8년
執義李頤祥。掌令宋銓。持平洪聖淵金寅燮啓曰。臣等俱以無似。猥忝言地。適値星孛之後。未效匡救之忱。居常愧恧。若負大何。乃者諫僚論斥備至。譴責是請。臣等溺職。於斯尤著。其何可一刻仍冒於臺次乎。請命遞斥臣等之職。答曰。勿辭。亦勿退待。
정조 8년
領議政鄭存謙箚曰。伏以。聖德益隆。至誠圖理。嚴恭寅畏。夙宵憂勤。惠洽生靈。澤及枯骨。凡所以奉承天意。慰悅民心。靡不用極。是宜消滅災沴。召致和平。而星孛纔退。地道不寧。仁愛示警。式月斯生。噫嘻。是曷故焉。輔相之職。何等責任。而以臣無似。苟然充位。尋常簿書。未能領會。循例敷奏。率多昏聵。紀綱頹而不能振刷。言路閉而不能開導。聖化方懋於作人。而不能對揚。至治每軫於蒐才。而不能薦進。六路告歉。民憂孔殷。而蠲恤之典。獨勞宸衷。拯濟之策。專仰上裁。雖在不病之時。已多歇後之譏。況今身嬰奇疾。不生不滅。中書重地。便作養疴之所。竝與陳力奔奏。而無以自效。以之廟務益曠。國體益傷。卽此一事。直是召災之端。賓對進定之命。寔出側修之至意。求助之聖念。孰敢不竭蹶欽承。而床簀危喘。末由蠢動。揆以邦憲。萬戮猶輕。惟願亟降威罰。以肅朝綱。以答天譴焉。臣方請罪之不暇。而病裏微忱。不勝耿耿。略此附陳。冀裨修省之監焉。恭惟我殿下。聰明睿智。卓冠百王。天德王道。動法列聖。天人性命。究極精微之蘊。禮樂典章。折衷損益之宜。知無不周。明無不照。環視臣隣。無一當上意者。百爲叢脞。庶務泮渙。雖至節目間事。其所奉行。不槪宸心。至煩聖慮。此莫非群下不能事事之罪。而聖人爲治之道。惟在擇任賢能。使之各效其職。而摠攬而已。朱子曰。今日之事。且是勸得人主。收拾身心。保惜精神。先正臣成渾。嘗於登對之初。備陳帝王之學。而有曰。人主要法。必收拾身心。保惜精神。專一凝定。使志氣常淸。則本源澄淨。義理昭著。非但爲養心之大法。亦是養氣之切要。命哲命歷年。皆由此出。先正感聖祖不世之遇。承前席聞道之敎。初筵第一之奏。不出於朱夫子八字要訣。則帝王之學。豈有以加於此哉。一人之聰明有限。萬變之酬酢無窮。苟不講學以明之。主敬以存之。從容涵養於虛閑靜一之中。剖析幾微於學問思辨之際。則實心未立。根本未固。雖終日弊弊於事爲之末。而反歸於得小遺大。勞而無功。必也虛心遜志。終始典學。會千聖之心於一心。以一心爲萬事之本。然後以靜制動。以簡御煩。無爲而無不爲矣。此不但爲哲辟治平之要。亦可爲聖人節宣之方。況今祖宗付畀之責。億兆顒若之望。咸萃於殿下一身。悠悠萬事。孰有大於保嗇聖躬。而聖躬保嗇之道。又孰大於收拾身心。保惜精神也哉。天下之事。有本有末。先正其本。本正則末之不治。非所憂矣。顧今時艱轉棘。世道益下。其所圖回之術。亦豈在他。立規模則益臻宏大。勵志氣則益懋弘毅。達四聰則師虞舜之察邇。用人才則法殷湯之無方。明天理正民彝。則如大禹之治水沛然。行其所無事。則治道之本立矣。又勅中外大小之臣。同心戮力。以求天意之所在。而交修焉。庶乎災害日去。而禎祥日來矣。至若朝著之輕重。治道之彌綸。專係元輔之得人。而臣之庸愚。久據匪據。則時政之疵。孰甚於此。目今弭災之急務。無過於亟退臣愚。改卜賢德。當此應天以實之日。臣豈敢爲一毫矯飾之言也。顧臣賤疾。遇寒蓰劇。志雖願忠。辭不達意。伏乞聖明。特垂矜恕。竝加採納。勿以陳腐而廢其言焉。答曰。省箚具悉卿懇。收拾心身。保惜精神。此八字。存察之千金良方。治內治外之工。盡在於是。卿之惠我多矣。予不勝感感。方擬書之座右。要作親省之資。尾陳引讓。不幾於應文。卿須安心勿辭。加意善攝。稍俟春和。卽起視事。
정조 8년
左議政李福源箚曰。伏以。聖心警災。渙發明詔。旁求衮職之匡補。申命賓對之進行。側修之盛。瞻聆咸聳。如臣無似。在告曠職。身旣不得進。口又不能言。仰而感歎。俯而惶赧。耿耿愚忱。不敢終默。略擧一端。以冀財幸焉。周公之告成王曰。明作有功。惇大成裕。朱子釋之曰。明白奮揚而赴功。惇厚博大而裕俗。呂氏祖謙曰。漢文。近於惇大成裕。而無所謂明作有功。漢宣。近於明作有功。而無所謂惇大成裕。蓋二者不可闕一。合之然後治體得矣。惟我聖上。以文理密察之明。有乾健不息之勤。董正治官。綜核名實。理無遺照。事無滯裁。精神敎化之所貫徹。政刑風采之所鼓動。其於明作有功。固已盡之。而求治或近於太急。制法或涉於太詳。賁飾之盛。而或致文勝之歎。字惠之切。而或有恩竭之慮。除遞或頻。而黜陟未暇於三考。爵賞或濫。而愼惜漸遜於初服。簿書之期會多端。而或無以提挈綱維。稟覆之奉行時急。而或不能審究利害。大抵明白奮揚之意多。惇厚博大之體少。所以日計雖有餘。歲計常不足也。古之聖王。立志不苟。致治有序。以弘毅之量。宥密之謨。持之堅固。期以久遠。而又得方正樸厚之士。以輔翼之故。嵬乎成功。身尊道高。而流風餘烈。永以爲後世法程也。以聖上不世出之姿。當今日大有爲之會。區區所蘄望。實在三代以上。漢之文宣。有不敢論。自顧拙訥迂愚。無足仰塞德意。而惓惓忠愛。庶蒙鑑燭。惟聖上念哉。至於遇災而策免。輔相故事。自有意義。況如臣三載伴食。一味糊塗。留無所益。去無可思者。劃卽斥退。亦爲消弭之實政。乞賜處分焉。答曰。省箚具悉卿懇。八段指陳。皆屬寡躬時政。卿之匡救之誠。予固感歎不已。另欲隨事省檢。箚末云云。首揆批及之。卿須安心勿辭。加意愼攝。
정조 8년
平安監司鄭民始疏曰。伏以。臣厚蒙天恩。濫叨藩任。辭不獲遂。行將辭陛。耿結之忱。不能自定。臣之父墳與本生父母墳。俱在京畿楊州地。今當赴任。尤切雨露之感。行期甚迫。未及來往。而距直路不過一息餘矣。若得恩命。去路歷省。則可以侈榮寵而伸情私也。玆敢援例陳籲。仰瀆宸嚴。伏乞聖慈。特許恩暇。俾遂至情。千萬顒俟。答曰。省疏具悉。卿其依所請往省。
정조 8년
禁衛大將李敬懋疏曰。伏以。天休滋至。邦慶無疆。元子宮相見禮。順成於月正上元。臣民舞蹈。小大同情。仍伏念。臣本以韎韋之賤品。偏沐雨露之洪私。猥玷兩曹之佐貳。濫廁三營之摠兵者。俱出特簡。無一循序。而待罪見職。居然爲六年之久矣。中間許多罪犯。前後俱係罔赦。而惟我殿下。以天地容物之仁。垂父母愛子之心。隨事曲庇。一例涵貸。臣之倖逭刑章。得至今日。一則聖恩。二則聖恩。臣是何人。偏蒙殊恩異渥。若是其山海莫量也。臣於是。不敢自有其身。惟以生死向前。糜粉圖報。爲餘生義諦。而若其目前之釁疣層積。向後之顚沛是竢。未暇自恤。每於中夜。無寐不覺。汗淚交逬。噫。臣之本末長短。平生伎倆。天日孔昭。聖鑑畢燭。何敢一毫巧飾。以犯欺瞞之科乎。以臣之庸陋無似。雖閒漫職任。尙患不能稱塞其萬一。矧玆戎垣心膂之托。是何等緊務重任。而六年之間。以臣代臣。至今蹲冒。歷數前人。未有如臣之專且久者。私心之兢畏。姑徐之。朝體之苟艱。孰甚於此乎。臣非不知早自籲天。以冀仁愛之體諒。而秪緣誠切殫竭。懼在瀆擾。不敢言私。尙此淟涊。信是滿盈之忌。過福之災。天理之終不可免。而年來狗馬賤疾。祟在難醫者。莫非臣冒居榮寵。涯分已溢故也。種種形症。雖不敢猥陳。而榮衛幻脫。形殼徒存。冬春之交。頑痰肆氣。行步躝跚。腰脇牽痛。屈伸不得。作一籧篨。鍼焫罔效。大小公會。俱未趨參。跡涉偃便。合被重誅。日昨諸將臣入侍之命。僅得舁伏闕下。冒犯違傲。景慕宮展拜之時。又復宛轉叫苦。廢闕常禮。病裏惶隕。恭俟重譴之際。値此聖上恐懼修省之時。特下賓對進定之令。而臣獨沈淹床褥。無計蠢動。義分都虧。生不如死。今若獲蒙聖恩。卸解重務。倖賴天和。復延殘喘。則奔走效力。以報國恩。卽臣之至願。玆敢不避猥越。冒萬死哀號於仁覆之下。伏乞聖慈。特垂鑑諒。亟解臣將兵之職。仍降威罰。重勘臣煩瀆之罪。以重戎務。以肅朝綱。千萬幸甚。答曰。武將去就自異。嘗聞古例。賓對籌坐。一或懸病。大臣輒皆論罪。近來此規。全然廢却。許久引病。屢次懸頉。初不欲誰何。至於今番禁將擧措。而壞損紀綱。極矣。惜乎廟堂之一任其怠慢也。此而尋常看過。流弊所關。抑云非細。雖未知目下病勢之如何。辭疏捧入。未免曲循。捧納承旨推考。禁衛大將李敬懋罷職。此上疏還給。
정조 8년
甲辰二月初八日辰時。上御誠正閣。晝講入侍時。知事李𡊠。特進官蔡弘履。參贊官金載瓚。侍讀官林濟遠。檢討官李鼎運。假注書李敬五。記注官金健修金鳳顯。宗臣西淸君煋。武臣護軍趙圭鎭。以次進伏訖。上讀前受音。自景春曰公孫衍張儀。止此之謂大丈夫。濟遠讀新受音。自周霄問曰古之君子仕乎。止亦不足吊乎。上曰。此章今日畢講。可也。濟遠復讀。自出疆必載質。止鑽穴隙之類也。上復讀新受音。命各陳文義。濟遠奏曰。此章宗旨。專在於下段惡不由其道一句。故先引三月無君皇皇如也。三月無君則吊等語。以發未嘗不欲仕之本意。必言急於仕者。將言難其仕之故也。聖賢言語。每多如此處。論語亦云。富而可求。雖執鞭之士。吾必爲之。如不可求。從吾所好。孔子之意。蓋在於從吾所好四字。而先以執鞭必爲等語。引出不可求之意。文勢語脈。與此章略同。先儒曰。讀書先看大意。此等處正好活看矣。上曰。經旨果如此矣。濟遠又奏曰。古人之仕。時當戰國。士無常君。旣非後世各仕其國之比。其仕其止。各有其義。又非後世利祿之仕。而若以三月無君皇皇一句語。斷章取義於經旨之外。而推言近日仕路積滯之弊。則遐外之人。得科十數年。或有不沾寸祿者。白首抱紅牌。或有餓死牖下者。言其淹滯之久。不特三月而已。論其幽鬱之心。不特皇皇而已。此非國家設科取人之本意。而亦足爲干和之一端。當此災異疊見之日。振淹滯一事。最爲急務矣。上曰。所奏甚好。當留意矣。鼎運奏曰。上番以急於仕難其仕兩款語仰達。而仕宦之心。固是人情之常。若急於進取。惟利是趨。則特患得失之鄙夫耳。士君子藉手事君者。以其直道。而進不以道。則其餘無足可觀矣。至若難其仕者。卽所謂輕爵祿審去就謙退謹飭之士也。況今世道日下。紛競成風。人君用捨之際。惟當斥去嗜利無恥之類。奬用難進易退之人。以爲奬名節勵廉恥之道。如此箇文義。闊看。似好矣。上曰。其言亦好矣。𡊠曰。儒臣旣陳三月無君則吊。三月無君。卽失其位之謂也。古之人。急於得君行道。至於無君則吊皇皇如也。降及後世。躁競之心。浮囂之態。轉成名利之場。惟利慾是趨。全昧無恥之爲羞。目今移風正俗之道。亶在人君導率之如何。方當禮羅之時。以奬用謙退之人。斥去紛競之類。爲急務。則敦尙名節之士。其將彈冠而進。豈不休哉。伏望體念焉。上曰。其言甚好矣。弘履載瓚曰。儒臣及經筵之所陳旣備矣。臣等無可達之辭矣。上命書傳敎曰。大臣備局堂上引見。又命經筵先退。𡊠弘履宗臣煋武臣圭鎭。先爲退出。
정조 8년
行都承旨沈豐之坐。行左承旨徐有防坐。右承旨林錫喆坐。左副承旨趙尙鎭坐直。右副承旨金載瓚坐。同副承旨洪仁浩坐直。注書二員未差。假注書鄭東觀仕直朴能源病。事變假注書朴宗默仕。
정조 8년
金載瓚啓曰。合辭方張之時。諫院無詣臺之員。事甚未安。除在外外。正言申耆。卽爲牌招。何如。傳曰。允。
정조 8년
以正言申耆牌不進罷職傳旨。傳于金載瓚曰。只推。
정조 8년
傳于沈豐之曰。院中苟艱。在外承旨許遞。前望單子入之。
정조 8년
前望單子入之。趙尙鎭洪仁浩落點。
정조 8년
傳于沈豐之曰。新除授承旨牌招。
정조 8년
沈豐之啓曰。新除授同副承旨洪仁浩。以前任中和府使。方在解由未出中。何以爲之。敢稟。傳曰。勿拘。
정조 8년
以假注書朴能源李敬五。事變假注書申大龜等拿處傳旨。傳于金載瓚曰。分揀。
정조 8년
金孝建在外。代以李德鉉爲假注書。
정조 8년
李德鉉在外。代以朴能源爲假注書。
정조 8년
金載瓚啓曰。事變假注書鄭觀輝。身病猝重。勢難察任。今姑改差。何如。傳曰。允。
정조 8년
鄭觀輝改差。代以朴宗默爲事變假注書。
정조 8년
以副應敎李兢淵。校理權以綱牌不進罷職傳旨。傳于沈豐之曰。只推。
정조 8년
傳于洪仁浩曰。備局有司堂上。竝入侍。
정조 8년
以備局有司堂上金華鎭徐有隣李在簡趙時俊。依下敎來待。傳于趙尙鎭曰。入侍。
정조 8년
傳于洪仁浩曰。召對爲之。
정조 8년
沈豐之。以吏曹言啓曰。依下敎。發遣本曹假郞廳。受來桂坊可合人薦單于領中樞府事金尙喆處。則以爲。老病昏聵。飭敎之下。不得奉行。不勝惶恐云矣。敢啓。傳曰。知道。擬薦之意。更令郞官傳之。仍爲受薦以來。
정조 8년
沈豐之。以吏曹言啓曰。成均館典籍金澤珉。身病甚重。勢難察任云。今姑改差。何如。傳曰。允。
정조 8년
兵曹啓目。順陵神御床上所排別紋席偸竊賊捉得捕校。曾有加資之例。捕盜軍官鄭德壽趙德仁等。亦當施加資之典是白乎。矣係干恩賞。自下不敢擅便。上裁判付。何如。啓。依回啓。施行爲旀。捕校有捉納則論賞。係是法典所載。此後段。不必每番特敎。該廳草記時末端。以捕校論賞。令該曹考例稟處之意。措辭爲之事。分付。
정조 8년
義禁府照目。大丘前判官洪元燮矣。膺海亨曾。俱是啓下罪人。則固當卽爲發配。趁期考還。而屢朔遲稽。雖緣罪人病重之致。其慢不督飭之狀。亦涉可駭。以此照律罪。杖一百收贖。告身盡行追奪私罪。奉敎依允。功減一等爲良如敎。
정조 8년
義禁府照目。熊川前縣監李永耇矣。嶺穀裝運之時。不能檢飭。致有沙格逃避之擧。而不報營門。任自代送。竟至船隻漂失之境。事極可駭。以此照律罪。杖一百收贖。告身盡行追奪私罪。奉敎依允。功減一等爲良如敎。
정조 8년
義禁府照目。鐵山前府使崔範重矣。沿民漂海。亦關邊情。而掌標之査出。旣涉遲稽。末梢之報辭。又近漫漶。究其所犯。誠極可駭。以此照律罪。從重論。杖八十收贖。告身盡行追奪。徒二年定配。私罪。奉敎。旣非用意欺隱是隱。則歸之詐不以實。勘以徒年定配。律名不已太重。削職放送爲良如敎。
정조 8년
義禁府照目。瑞興縣監尹光濩矣。赴配罪人。之潛逃歸家。經歲淹留。而身爲地方官。矇不摘發之狀。事極可駭。罪杖八十收贖。奪告身三等私罪。奉敎功減一等爲有矣。大體言之。其矣未及聞知。未必不爲公罪。本律良中。以公罪勘放爲旀。見今春務方殷。使之待城門開。還官爲良如敎。
정조 8년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。措辭見上答府曰。不允。第四件五件九件十件事。亟停勿煩。
정조 8년
領府事金尙喆箚曰。伏以。卽伏見該曹草記批旨。以臣之不薦桂坊可合人。有更爲受薦之敎。顧今盛禮當前。宮僚將備。以臣少須臾之至願。當此不可逢之嘉會。以榮以喜。豈不欲竭知殫誠。對揚聖意之萬一。而第臣年來。作一老廢。坯蟄窮巷。與世都忘。罕與人接。漠無見聞。雖欲擧爾所知。固無奈何。況臣從前至懇。雖未蒙準許。區區自處之義。卽一已謝之身。一切世事。殆同聾瞽之視聽。剡擧人物。尤何可論。守株之見。弁髦不得。飭敎荐下。奉承無路。方命之罪。實無所逃。玆控短箚。冒死陳籲。伏乞聖明。重降威譴。以存國體。以礪臣分焉。答曰。省箚具悉卿懇。卿之辭巽。不已過乎。元子封策當前。僚屬擧剡有命。藉令卿謝事朝端。不與於廊廟訏謨。尙不宜咨且。今也諉之曰引年。不欲薦似之者。是豈所望於卿。卿其安心勿辭。須卽薦進。仍傳曰。此批答遣史官。傳諭于領府事。
정조 8년
判府事徐命善箚曰。伏以。臣自入今年。衰益甚而病益痼。遇寒則感寒。當風則傷風。形容之澌敗。神識之昏瞀。見者久已危之。秪緣覆燾之恩。與天同大。耿結之誠。如子戀乳。欲以一息未泯之前。奔奏於保護之責。卽是臣之區區所自期。故不量筋力。惟事强策。早晩顚踣。亦未暇恤。今又窮命所召。家有喪禍。而一子年幼。無所知識。凡百經紀。臣皆指揮。窆葬以前。實無離次潔身之望矣。顧此藥院重任。與尋常赴班有異。不可以一時淸齋。遽然冒進。則虛縻緊務。一任瘝曠。非但臣心之惶悚。不亦國體。諒許解臣內局兼帶。公私不勝幸甚。答曰。省箚具悉卿懇。卿之兼管藥院。旣有提調。又有副提調。在卿元無相妨之事。所辭豈不萬萬過當。卿須安心勿辭。仍傳曰。此批答。遣史官。傳諭于判府事。
정조 8년
甲辰二月初九日辰時。上御誠正閣。右承旨入侍時。右承旨林錫喆。檢校直閣徐龍輔。假注書鄭東觀。記注官金健修金鳳顯。以次進伏訖。上曰。奎章閣冊子持入。賤臣承命出持入。因命退。諸臣以次退出。
정조 8년
甲辰二月初九日午時。上御誠正閣。同副承旨入侍時。同副承旨洪仁浩。假注書鄭東觀。記注官金健修金鳳顯。以次進伏訖。上命書傳敎曰。觀此監賑使狀啓。元劃二萬石中。道伯止以八千石。減數入送事。有此縷縷陳聞。大抵道伯之如彼堅持。似有料量而然。然元劃數爻。北民必已聞知。況窮春望哺之情。尤當十倍於歲前。此狀本。卽令廟堂。爛加商議。論理稟處。待批下。仍卽行會道伯及監賑使處。俾勿如前互相持難之意。嚴飭仁浩。書訖。因命退。承史以次退出。
정조 8년
行都承旨沈豐之坐。行左承旨徐有防坐。右承旨林錫喆坐。左副承旨趙尙鎭坐直。右副承旨金載瓚坐。同副承旨洪仁浩坐直。注書二員未差。假注書鄭東觀仕直朴能源仕。事變假注書朴宗默仕。
정조 8년
徐有防啓曰。常參經筵。取稟。傳曰。停。
정조 8년
趙尙鎭啓曰。備局有司堂上徐有隣李在簡趙時俊。就議大臣後來待矣。傳曰。入侍。
정조 8년
趙尙鎭啓曰。京畿監司沈頤之。依下敎來待矣。傳曰。入侍。
정조 8년
沈豐之。以弘文館言啓曰。校理權以綱。旣有只推之命。卽爲牌招察任。何如。傳曰。允。
정조 8년
趙尙鎭。以賑恤廳言啓曰。惠民署契任掌李福金。今二月初九日。本洞街上。得今年生遺棄女兒。本洞居李召史。願爲乳養。而貧不自食。自願受料。告于南部。自該部。同月初十日牒呈。故依節目給料。使之乳養之意。敢啓。傳曰。知道。
정조 8년
徐有防。以禮曹言啓曰。卽接元陵參奉所報。則本陵陵上莎草。自去月三十日。至今初九日。一向無頉云矣。敢啓。傳曰。知道。
정조 8년
洪仁浩。以備邊司言啓曰。卽因監賑使李在學。前劃穀二萬石中。一萬五千石。爲先裝發。刻期入送。其餘五千石。更待往復。臨時輸送事狀啓。有令廟堂論理稟處之命矣。日前。已因監賑使狀啓。以其不可失信於北民。無或防塞。準數入送事。草記蒙允。發關嚴飭於該道道臣矣。今此監賑使鱗次輸送之論。亦足謂之酌量方便。到今尤不可相持。已輸送八千石外七千石。罔夜輸送。其餘五千石輸送。則更待監賑使臨時往復。從便擧行。此後則毋敢以北運一事。更爲煩聞朝廷。大損事面之意。另加申飭於咸鏡監司處。何如。傳曰。允。
정조 8년
金載瓚。以備邊司言啓曰。會寧慶源開市。旣已完畢。令承文院。撰出回啓。別定禁軍。騎撥下送于義州府。使之傳給鳳城將處。以爲轉送北京之地。何如。傳曰。允。